SK Úradný vestník Európskej únie L 23/12

ROZHODNUTIE DOZORNÉHO ÚRADU EZVO

č. 176/11/COL

z 1. júna 2011

o ukončení konania vo veci formálneho zisťovania v súvislosti s financovaním fitnescentra v centre voľného času Kippermoen (Nórsko)

DOZORNÝ ÚRAD EZVO (ďalej len „dozorný úrad“),

SO ZRETEĽOM na Dohodu o Európskom hospodárskom priestore (ďalej len „Dohoda o EHP“), a najmä na jej články 61 a 62,

SO ZRETEĽOM na Dohodu medzi štátmi EZVO o zriadení dozorného úradu a súdu (ďalej len „dohoda o dozore a súde“), a najmä na jej článok 24,

SO ZRETEĽOM na protokol 3 k dohode o dozore a súde (ďalej len „protokol 3“), a najmä na jej článok 1 ods. 2 časti I a na článok 4 ods. 4, článok 6 a článok 7 ods. 3 časti II,

PO VYZVANÍ zainteresovaných strán, aby predložili pripomienky v súlade s uvedenými ustanoveniami (1), a so zreteľom na tieto pripomienky,

keďže:

I. SKUTOČNOSTI

1. Postup

Listom z 27. januára 2009 (dokument č. 506341) nórske orgány notifikovali dozornému úradu financovanie fitnescentra v centre voľného času Kippermoen (ďalej len „KLC“) v súlade s článkom 1 ods. 3 časti I protokolu 3.

Po ďalšej výmene korešpondencie dozorný úrad listom zo 16. decembra 2009 (dokument č. 538177) informoval nórske orgány, že sa rozhodol začať konanie podľa článku 1 ods. 2 časti I protokolu 3 v súvislosti s financovaním fitnescentra v KLC.

Listom z 23. februára 2010 (dokument č. 547864) nórske orgány zaslali pripomienky k začatiu rozhodnutia.

Rozhodnutie dozorného úradu č. 537/09/COL o začatí konania bolo uverejnené v Úradnom vestníku Európskej únie a v dodatku EHP k Úradnému vestníku Európskej únie (2). Dozorný úrad vyzval zainteresované strany, aby predložili svoje pripomienky.

Dozornému úradu boli doručené pripomienky Nórskej asociácie pre fitnes (ďalej len „NAF“) (Treningsforbundet) (3) a Európskej asociácie pre zdravie a fyzickú aktivitu (ďalej len „EHFA“). 2. novembra 2010 sa dozorný úrad stretol so zástupcami NAF. Listami z 20. septembra 2010 (dokument č. 567099) a 9. novembra 2010 (dokument č. 576711) dozorný úrad postúpil pripomienky a informácie získané na tomto stretnutí nórskym orgánom, ktoré zaslali pripomienky listom z 10. januára 2011 (dokument č. 582713).

Nórske orgány zaslali ďalšie pripomienky listami zo 14. marca 2011 (dokument č. 590193) a 22. marca 2011 (dokument č. 591454) a e-mailom z 28. marca 2011 (dokument č. 592463).

2. Centrum voľného času Kippermoen (KLC) a tamojšie fitnescentrum

Ako sa uvádza v rozhodnutí č. 537/09/COL, KLC bolo zriadené v sedemdesiatych rokoch. Nachádza sa v samospráve Vefsn v kraji Nordland. Centrum vlastní samospráva a nie je samostatným právnym subjektom.

KLC pôvodne tvorila krytá plaváreň so soláriom, športová hala a skromne vybavené fitnescentrum. Počas rokov 1997 - 1999 a potom v rokoch 2006 a 2007 bolo KLC a tamojšie fitnescentrum rozšírené.

2.1. Financovanie KLC a tamojšieho fitnescentra

Od svojho založenia v sedemdesiatych rokoch bolo KLC financované používateľmi a z rozpočtu samosprávy. Používatelia prispievali k financovaniu tým, že platili za prístup k zariadeniam. Samospráva plne kontroluje ceny, druhy ponúkaných lístkov a rozdeľovanie príjmov z predaja. Hoci ceny lístkov boli v priebehu rokov predmetom úprav, príspevky používateľov nekryjú plné náklady prevádzky KLC. Deficit sa kryje z rozpočtu samosprávy v súlade s rozpočtovými rozhodnutiami mestského zastupiteľstva.

2.2. Nové informácie predložené nórskymi orgánmi

2.2.1. Vyberanie poplatkov od používateľov fitnescentra

V rozhodnutí č. 537/09/COL dozorný úrad poznamenal, že KLC od svojho založenia v sedemdesiatych rokoch bolo financované poplatkami vyberanými od používateľov a z rozpočtu samosprávy (4). V rámci konania vo veci formálneho zisťovania nórske orgány objasnili, že od používateľov sa vyberali poplatky za prístup k niektorým zariadeniam KLC (okrem iného za prístup do krytej plavárne), avšak do fitnescentra mal každý prístup zadarmo až do roku 1996, keď samospráva začala vyberať od používateľov poplatky (5).

2.2.2. Rozšírenia v rokoch 1997 - 1999

V rozhodnutí č. 537/09/COL dozorný úrad poznamenal, že KLC bolo ako celok rozšírené v roku 1997 a že toto rozšírenie bolo financované okrem iného pôžičkou vo výške 10 mil. NOK. Dozornému úradu neboli doručené podrobné informácie o pôžičke ani o prípadnej miere, v akej malo fitnescentrum v KLC z nej úžitok (6). Počas konania vo veci formálneho zisťovania nórske orgány objasnili, že pôžička predstavovala sumu 5,8 mil. NOK namiesto 10 mil. NOK, ako bolo spomenuté v rozhodnutí o začatí konania (7). Nórske orgány ďalej vysvetlili, že samospráva nedostala pôžičku na financovanie rozšírenia fitnescentra, ale okrem iného na výstavbu novej futbalovej arény známej ako Mosjøhallen za celkové náklady 14 mil. NOK (8).

V rokoch 1997 - 1999 bolo fitnescentrum rozšírené a KLC zakúpilo nové vybavenie (posilňovacie stroje, rotopedy a ďalšie fitnesstroje) za celkovú sumu okolo 870 000 NOK (približne 109 000 EUR) (9).

2.2.3. Rozšírenia v rokoch 2006 a 2007

Nórske orgány ďalej predložili nové informácie o rozšírení KLC, ku ktorému došlo v rokoch 2006 a 2007.

V roku 2005 sa samospráva rozhodla rozšíriť fitnescentrum o novú prístavbu spájajúcu existujúce budovy KLC. Zámerom bolo zjednodušiť používateľom prístup k fitnescentru. Samospráva sa ďalej v priebehu času rozhodla modernizovať existujúce zariadenia (10). Prepojenie a modernizovanie existujúcich budov sa vykonalo s cieľom zabezpečiť rovnakú úroveň zariadení KLC, akú majú porovnateľné centrá (11).

V rokoch 2006 a 2007 bolo KLC a fitnescentrum postupne modernizované a rozšírené o nový prístavok (Mellombygningen). Celkové náklady rozšírenia predstavovali približne 14,2 mil. NOK. Bol vypracovaný plán rozdelenia nákladov, aby sa zabezpečilo, že fitnescentrum ponesie svoj percentuálny podiel (približne 80 %) (12) nákladov na rozšírenie. Zvyšný podiel (približne 20 %) bol krytý z iných prostriedkov, keďže tieto náklady nesúviseli s fitnescentrom, ale s inými zariadeniami KLC. V rozhodnutí o začatí konania vo veci formálneho zisťovania dozorný úrad poznamenal, že fitnescentrum podľa plánu rozdelenia nákladov neuhradilo svoj plný podiel pôžičkových nákladov za rok 2008. Nórske orgány následne objasnili, že fitnescentrum v podstate uhradilo celú pôžičku v roku 2008 tým, že poukázalo svoj ročný zisk samospráve (13).

2.2.4. Absencia financovania od krajskej samosprávy Nordland

Na základe informácií dostupných v čase rozhodnutia o začatí konania vo veci formálneho zisťovania dozorný úrad nemohol vylúčiť, že fitnescentrum v KLC dostalo finančné prostriedky od krajskej samosprávy Nordland (14). Nórske orgány boli preto vyzvané, aby k tejto záležitosti poskytli informácie. Nórske orgány objasnili, že fitnescentrum v KLC nebolo financované krajskou samosprávou Nordland (15).

3. Dôvody na začatie konania

Dozorný úrad začal konanie vo veci formálneho zisťovania, keďže mal pochybnosti, či financovanie fitnescentra v KLC nepredstavuje štátnu pomoc v zmysle článku 61 Dohody o EHP. Dozorný úrad mal okrem toho pochybnosti, či by financovanie fitnescentra, ak by sa považovalo za štátnu pomoc, mohlo byť zlučiteľné s Dohodou o EHP buď na základe článku 59 ods. 2 ako pomoc za službu vo všeobecnom hospodárskom záujme, alebo alternatívne na základe článku 61 ods. 3 písm. c) ako pomoc na podporu kultúrnych a regionálnych aktivít.

Nórske orgány notifikovali financovanie fitnescentra v januári 2009 a poskytli všetky informácie na odôvodnenie predbežného záveru, že financovanie fitnescentra, ak by sa považovalo za štátnu pomoc, predstavovalo schému existujúcej pomoci v zmysle článku 1 ods. 1 časti I protokolu 3. Vzhľadom na tieto pochybnosti dozorný úrad následne začal konanie vo veci formálneho zisťovania podľa článku 1 ods. 3 a 2.

4. Pripomienky tretích strán

Dozornému úradu boli doručené pripomienky dvoch tretích strán, EHFA a NAF.

4.1. Pripomienky Európskej asociácie pre zdravie a fyzickú aktivitu (EHFA)

EHFA je nezávislá nezisková organizácia, ktorá reprezentuje záujmy európskeho odvetvia v oblasti zdravia a fyzickej aktivity. Vo svojich pripomienkach uvádza, že s fitnescentrami by sa malo zaobchádzať rovnako bez ohľadu na to, či sú v súkromnom, alebo verejnom vlastníctve, a že fitnescentrám vo verejnom vlastníctve by sa nemali poskytovať výhody v rozpore s článkom 59 Dohody o EHP.

4.2. Pripomienky Nórskej asociácie pre fitnes (NAF)

NAF je nórska organizácia pre komerčné fitnescentrá. NAF vo svojich pripomienkach uvádza, že skutočnosť, že sa zo štátnych prostriedkov poskytuje pomoc niektorým vybraným fitnescentrám na nórskom trhu, vo všeobecnosti predstavuje štátnu pomoc v zmysle článku 61 ods. 1 Dohody o EHP, keďže narúša hospodársku súťaž a ovplyvňuje trh vnútri EHP. Na potvrdenie tejto skutočnosti NAF poskytla dozornému úradu všeobecné informácie o nórskom trhu v oblasti fitnescentier (16).

NAF ďalej argumentuje, že štátna pomoc poskytovaná fitnescentrám vo verejnom vlastníctve sa nemôže považovať za zlučiteľnú s fungovaním Dohody o EHP na základe článku 59 ods. 2 ako náhrada za verejnú službu alebo článku 61 ods. 3 písm. c) ako pomoc na kultúrne a regionálne aktivity, ak sa tá istá pomoc za rovnakých podmienok neposkytuje fitnescentrám v súkromnom vlastníctve.

5. Pripomienky nórskych orgánov

Podľa nórskych orgánov financovanie fitnescentra v KLC nepredstavuje štátnu pomoc v zmysle článku 61 ods. 1 Dohody o EHP z týchto dôvodov: i) fitnescentrum nezískava selektívnu výhodu pochádzajúcu zo štátnych zdrojov; ii) fitnescentrum nepredstavuje podnik a iii) financovanie fitnescentra nemá vplyv na obchod medzi zmluvnými stranami Dohody o EHP.

Nórske orgány okrem toho tvrdia, že zdroje samosprávy pridelené fitnescentru spĺňajú požiadavky nariadenia de minimis (17), a preto nepredstavujú štátnu pomoc v zmysle článku 61 ods. 1 Dohody o EHP.

Ak by dozorný úrad mal zistiť, že financovanie zahŕňa štátnu pomoc, nórske orgány považujú takúto pomoc za existujúcu pomoc, keďže KLC bolo financované z rozpočtu samosprávy a poplatkov používateľov ešte pred nadobudnutím účinnosti Dohody o EHP a táto metóda financovania sa odvtedy nezmenila.

Bez ohľadu na uvedené skutočnosti nórske orgány považujú každú potenciálnu pomoc za zlučiteľnú s Dohodou o EHP buď na základe článku 59 ods. 2 ako pomoc za službu vo všeobecnom hospodárskom záujme, alebo alternatívne na základe článku 61 ods. 3 písm. c) ako pomoc na podporu kultúrnych a regionálnych aktivít. Nórske orgány na záver zastávali názor, že financovanie rozšírenia fitnescentra v rokoch 2006 a 2007 predstavuje formu regionálnej pomoci, ktorá je zlučiteľná na základe článku 61 ods. 3 písm. c) a s odkazom na usmernenia dozorného úradu pre národnú regionálnu pomoc (2007 - 2013) (18).

II. POSÚDENIE

1. Financovanie od samosprávy Vefsn

Nórske orgány notifikovali financovanie fitnescentra dozornému úradu v januári 2009. V notifikácii nórske orgány neuviedli žiadne argumenty v tom smere, že financovanie fitnescentra predstavovalo existujúcu pomoc, napriek skutočnosti, že notifikácia obsahovala kópiu predvolania na súdne pojednávania pred nórskymi súdmi, v ktorej žiadateľ do istej miery tvrdil, že financovanie fitnescentra predstavovalo novú pomoc (19).

V rozhodnutí o začatí konania vo veci formálneho zisťovania sa dozorný úrad odvolával na skutočnosť, že metóda financovania fitnescentra (úhrada celkového deficitu KLC z rozpočtu samosprávy a z rozdeľovania príjmov získaných z predaja lístkov) bola ustanovená pred nadobudnutím účinnosti Dohody o EHP a na tomto základe mohla vzbudzovať dojem, že predstavuje existujúcu pomoc v zmysle článku 1 písm. b) bodu i) časti II protokolu 3 (20). Zmeny existujúcej pomoci však predstavujú novú pomoc v súlade s článkom 1 ods. c) toho istého protokolu.

Vo svojom rozhodnutí dozorný úrad uviedol, že nedostal dostatočné konkrétne informácie o dvoch rozšíreniach fitnescentra a zmenách systému rozdeľovania príjmov z predaja lístkov, a poznamenal, že tieto faktory mohli zmeniť existujúcu schému pomoci na novú pomoc v zmysle článku 1 ods. c) toho istého protokolu (21).

V súlade so zásadami stanovenými v judikatúre Súdneho dvora (22) sa dozorný úrad zaoberal opatreniami v rámci pravidiel týkajúcich sa novej pomoci.

Akékoľvek posúdenie vykonané v rozhodnutí o začatí konania vo veci formálneho zisťovania, či opatrenie potenciálnej pomoci predstavuje novú, alebo existujúcu pomoc, je nevyhnutne iba predbežného charakteru. Aj keď sa dozorný úrad na základe informácií poskytnutých v tom čase rozhodol začať konanie vo veci formálneho zisťovania podľa článku 1 ods. 2 časti I protokolu 3, môže ešte stále v rozhodnutí o ukončení tohto konania dospieť k záveru, že opatrenie, ak zahŕňa pomoc, predstavuje v skutočnosti existujúcu pomoc (23). Ak ide o existujúcu pomoc, dozorný úrad musí postupovať v súlade s konaním pre existujúcu pomoc (24). V takom prípade by dozorný úrad musel ukončiť konanie vo veci formálneho zisťovania a začať iné konanie ustanovené v článkoch 17 - 19 časti II protokolu 3 (25). Len na základe tohto posledného konania by dozorný úrad posudzoval, či opatrenie predstavuje pomoc, a ak áno, či je zlučiteľné s fungovaním Dohody o EHP.

Ako bolo vysvetlené v kapitole I.2 tohto rozhodnutia, nórske orgány poskytli ďalšie konkrétne informácie o financovaní a rozšíreniach fitnescentra v KLC.

Keďže fitnescentrum nebolo financované ako samostatná funkčná jednotka, jeho financovanie nemožno posudzovať nezávisle od financovania KLC ako takého. Od jeho založenia v sedemdesiatych rokoch bolo KLC financované z poplatkov používateľov a z rozpočtu samosprávy. Hoci samospráva nezaviedla do roku 1996 užívateľské poplatky za vstup do fitnescentra, požadovala od sedemdesiatych rokov takéto poplatky od používateľov niektorých častí KLC, najmä krytej plavárne. Dozorný úrad na tomto základe poznamenáva, že systém financovania KLC ako takého sa nezmenil.

Rozšírenie fitnescentra v rokoch 1997 - 1999 prebiehalo v menšom rozsahu, než sa pôvodne uvádzalo v informácii poskytnutej dozornému úradu. Nórske orgány vo formálnom zisťovaní vysvetlili, že samospráva mala pôžičku vo výške 5,8 mil. NOK (namiesto 10 mil. NOK), ktorá sa nepoužila na renováciu fitnescentra. Naopak, relatívne skromné rozšírenie a nové vybavenie fitnescentra v celkových nákladoch približne 870 000 NOK vykonané v tom čase bolo financované z príjmov pochádzajúcich z poplatkov vyberaných od používateľov.

Rozšírenie v rokoch 2006 - 2007, aj keď bolo širšieho rozsahu, slúžilo len na zabezpečenie toho, aby ponúkané služby boli na rovnakej úrovni s porovnateľnými fitnescentrami. Druh aktivity vykonávaný fitnescentrom preto ostáva (pred rozšíreniami, ako aj po nich) nezmenený a je iba prispôsobený, aby spĺňal podmienky vývoja v tomto sektore a požiadavky používateľov. V súvislosti s fitnescentrom v KLC samospráva pôsobila na trhu fitnescentier pred nadobudnutím účinnosti Dohody o EHP a aj po ňom; príležitostne rozšírila fitnescentrum len z toho dôvodu, aby mohlo poskytovať služby obyvateľstvu v súlade s tým, čo možno očakávať od fitnescentra. Systém financovania (užívateľské poplatky a prostriedky pridelené z rozpočtu samosprávy) a sledovaný cieľ (poskytovať zariadenia fitnescentra obyvateľstvu) sa nezmenil (26). Okrem toho tieto rozšírenia neumožnili samospráve vstúpiť na nové trhy. V tomto ohľade sa predmetná vec odlišuje od rozhodnutia Komisie o digitálnom programe BBC (27). Vec sa vtedy týkala zmien existujúcej schémy pomoci, z ktorej mal úžitok britský verejný vysielateľ BBC. Komisia v tej veci zistila, že zmeny existujúcej schémy pomoci zahŕňali novú pomoc, keďže umožňovali vysielateľovi vykonávať aktivity, ktoré sa nevyznačovali „úzkym prepojením“ s existujúcou schémou, a keďže umožňovali BBC vstúpiť na rozvinuté trhy, kde komerční aktéri mohli iba v malej miere alebo nemohli vôbec pôsobiť ako konkurenti BBC (28).

Na základe uvedených skutočností dozorný úrad dospel k záveru, že financovanie fitnescentra v centre voľného času Kippermoen zo zdrojov samosprávy Vefsn, keďže zahŕňa štátnu pomoc, predstavuje schému existujúcej pomoci. Osobitné konanie pre existujúcu pomoc je stanovené v článku 1 ods. 1 časti I protokolu 3. Podľa tohto ustanovenia dozorný úrad v spolupráci s členskými štátmi EZVO nepretržite skúma všetky schémy pomoci existujúce v týchto štátoch. Navrhuje členským štátom všetky vhodné opatrenia, ktoré si vyžaduje postupný rozvoj alebo uplatňovanie Dohody o EHP.

2. Financovanie od krajskej samosprávy Nordland

Ako už bolo uvedené, nórske orgány objasnili, že fitnescentrum v KLC nedostávalo finančné prostriedky od krajskej samosprávy Nordland. Podobne ani neexistoval žiadny presun štátnych zdrojov z krajskej samosprávy Nordland, čo je prvým zo štyroch kumulatívnych kritérií, ktoré musia byť splnené, aby opatrenie predstavovalo štátnu pomoc v zmysle článku 61 ods. 1 Dohody o EHP. Na základe informácií nedávno poskytnutých nórskymi orgánmi dozorný úrad usudzuje, že fitnescentrum v KLC v tomto kontexte nedostávalo žiadnu štátnu pomoc v zmysle článku 61 ods. 1 Dohody o EHP formou výhod pochádzajúcich zo štátnych zdrojov (krajskej samosprávy Nordland).

3. Záver

Podľa nových informácií poskytnutých nórskymi orgánmi krajská samospráva Nordland neposkytovala hospodárske výhody fitnescentru v KLC v období, na ktoré sa vzťahuje súčasné konanie vo veci formálneho zisťovania. Na tomto základe dozorný úrad usudzuje, že fitnescentrum v KLC nedostávalo v príslušnom období štátnu pomoc od samosprávy Nordland.

Dozorný úrad ďalej dospel k záveru, že pokiaľ zdroje pochádzajúce zo samosprávy Vefsn prispievali k financovaniu fitnescentra v KLC a pokiaľ predstavujú štátnu pomoc, bola takáto pomoc poskytnutá v rámci schémy existujúcej pomoci. Na základe uvedeného posúdenia sa dozorný úrad rozhodol ukončiť konanie vo veci formálneho zisťovania a začať konanie na preskúmanie existujúcej pomoci ustanovenej v článku 1 ods. 1 a 2 časti I protokolu 3,

PRIJAL TOTO ROZHODNUTIE:

Článok 1

Konanie vo veci formálneho zisťovania týkajúce sa financovania fitnescentra v centre voľného času Kippermoen zo zdrojov pochádzajúcich od krajskej samosprávy Nordland počas posudzovaného obdobia je bezpredmetné, a preto ukončené.

Článok 2

Konanie vo veci formálneho zisťovania týkajúce sa financovania fitnescentra v centre voľného času Kippermoen zo zdrojov pochádzajúcich od samosprávy Vefsn počas posudzovaného obdobia je ukončené.

Článok 3

Toto rozhodnutie je určené Nórskemu kráľovstvu.

Článok 4

Iba anglické znenie je autentické.

V Bruseli 1. júna 2011 Za Dozorný orgán EZVO Per SANDERUD predseda Sabine MONAUNI-TÖMÖRDY členka kolégia

(1) Ú. v. EÚ C 184, 8.7.2010, s. 5, a v dodatku EHP č. 35, 8.7.2010, s. 1.

(2) Pozri poznámku pod čiarou č. 1.

(3) Predtým Nórska asociácia pre fitnescentrá (NAFC) (Norsk Treningssenterforbund).

(4) Kapitola I.2.2 rozhodnutia.

(5) Pozri e-mail nórskych orgánov z 28. marca 2011 (dokument č. 592463).

(6) Kapitola I.2.2 a II.1.3 rozhodnutia č. 537/09/COL.

(7) Pozri list nórskych orgánov z 23. februára 2010 (dokument č. 547864), s. 6.

(8) Tamže, s. 2, 6 a 8.

(9) Tamže, s. 7 - 9.

(10) Pozri rozhodnutia miestneho zastupiteľstva samosprávy Vefsn 10/05 a 152/05 v prílohe 2 k dokumentu č. 547864.

(11) Pozri list nórskych orgánov z 23. februára 2010 (dokument č. 547864), s. 10.

(12) Pozri list nórskych orgánov z 9. septembra 2009 (dokument č. 529846), s. 2 - 4.

(13) Pozri list nórskych orgánov z 23. februára 2010 (dokument č. 547864), s. 12.

(14) Kapitola II.1.1 rozhodnutia č. 537/09/COL.

(15) Pozri list nórskych orgánov z 23. februára 2010 (dokument č. 547864), s. 19 a 20.

(16) Pozri list dozorného úradu z 9. novembra 2010 (dokument č. 576711).

(17) Nariadenie Komisie (ES) č. 1998/2006 z 15. decembra 2006 o uplatňovaní článkov 87 a 88 zmluvy na pomoc de minimis (Ú. v. L 379, 28.12.2006, s. 5), včlenené do odseku 1ea prílohy 15 k Dohode o EHP.

(18) Usmernenia sú dostupné na webovej stránke: http://www.eftasurv.int/?1=1&showLinkID=15125&1=1.

(19) Pozri list nórskych orgánov z 27. januára 2009 (dokument č. 506341), s. 40.

(20) Podľa článku 1 ods. b) bodu i) časti II protokolu 3 existujúca pomoc zahŕňa „všetku pomoc, ktorá existovala pred nadobudnutím účinnosti Dohody o EHP v príslušných štátoch EZVO, to znamená schémy pomoci a individuálnu pomoc, ktoré sa realizovali pred nadobudnutím účinnosti Dohody o EHP a sú ešte vždy uplatniteľné aj po nadobudnutí účinnosti“.

(21) Kapitola II.1.3 rozhodnutia č. 537/09/COL.

(22) Vec C-400/99, Taliansko/Komisia, Zb. 2005, s. I-3657.

(23) Tamže, body 47 a 54 a 55.

(24) Rozsudok vo veci T-190/00, Regione Siciliana/Komisia, Zb. 2003, s. II-5015, bod 48.

(25) Vec C-312/90, Španielsko/Komisia, Zb. 1992, s. I-4117, body 14 - 17, a vec C-47/91, Taliansko/Komisia, Zb. 1992, s. I-4145, body 22 - 25.

(26) Pozri návrhy generálneho advokáta Trabucchiho vo veci 51/74, Hulst, Zb. 1975, s. 79.

(27) Vec 37/2003 (Spojené kráľovstvo), dostupné na webovej stránke: http://ec.europa.eu/eu_law/state_aids/comp-2003/n037-03.pdf.

(28) Tamže, bod 36.